**Csodás álmok jönnek**
What Dreams May Come
színes magyarul beszélő amerikai filmdráma, 113 perc, 1998
rendező:  Vincent Ward
szereplő(k): Robin Williams

**Filmleírás:**
Dr. Nielsen és felesége, Annie, egy autóbalesetben elveszítik két gyermeküket. A nő számára már ez is olyan csapás, amelyet csak nehezen bír átvészelni. Abba azonban teljesen beleőrül, amikor férje is meghal. Végső elkeseredésében öngyilkosságot követ el. Mi történik haláluk után az emberekkel? Van-e pokol és mennyország? A film e kérdések érdekes feldolgozását adja. Korunk tipikus jelenségeként a keresztyén elemek keverednek más vallások gondolatköreivel, azonban fiatal felnőttek, felnőttek között jó beszélgetési alapot jelenthet akár a pokol/mennyország, akár a krízisek/megküzdési stratégiák témájához.

Korosztályi javaslat: 18 év fölött
**Megjegyzés:** Mindenképpen fontos a nem keresztyén elemek esetében letisztázni a jelenlévők számára, hogy azok nem bibliai alapúak.
A feldolgozásnál javasolt információgyűjtés azért is nagyon hasznos lehet, mert így a jelenlévők maguk fedezik fel a bibliai igazságokat az adott témával kapcsolatban.

**Földolgozási javaslatok**
**Téma1:** pokol/mennyország
**Megfigyelési szempontok:**

* Hogyan ábrázolja a film a mennyországot?
* Hogyan ábrázolja a film a poklot?
* Melyek azok az elemek, amelyeket az író/rendező a Szentírásból vett át, s melyek, amelyeket máshonnan?
* Van-e olyan szereplő, akivel azonosulni tudunk a filmből? Milyen tulajdonságaival?

**Játék**: Bibliai információgyűjtés
**Forrás**: -
**Körülmények:** csoportmunka, 3-4 fős kiscsoportokban
**Eszközök**: Biblia, papír, írószer, tábla (az összegyűjtött adatokhoz)
**Leírás:**
Lehetőleg előre összeszedett bibliai igehelyek alapján a csoportok gyűjtsenek információkat arról, hogy mit mond a Biblia a mennyországról/pokolról. Ezt aztán néhány mondatban fogalmazzák meg, majd tegyék föl egy táblára. Akár, mivel elég hosszú maga a film is, két külön alkalmon is lehet beszélgetni róla.

**Igemagyarázathoz, beszélgetéshez használható bibliai igehelyek (a teljesség igénye nélkül):**
a. Ég, menny, magasság
1Móz 1,1; 1Móz 21,17; 2Móz 20,22;
Zsolt 19,2; Zsolt 14,2; Zsolt 115,3;
Ezsd 5,11
Dán 2,28;
Ján ev. 6,38
Mk 20,21
Kol 1,5;
1 Thessz 1,10
Zsid 12,28; Zsid 9,24
ApCsel 1,9

b. Pokol
1Móz 23,8-9; 1Móz37,35;
Zsolt 6,6; Zsolt139,8;
Péld 1,12; Péld 9,18; Péld 27,20
Ézs 5,14; Ézs 14,9-12;
Mt 10,28
ApCsel2,27
Jel 1,17-18; Jel 20,14
Luk 16 ― Gazdag és Lázár története (Ne feledjük el, hogy ennek a példázatnak nem a pokol és a menny leírása a célja!)

**Téma2.**: Kríziseink/megküzdési stratégiáink
**Megfigyelési szempontok:**

* Szedjük össze a filmben található krízis-helyzeteket!
* Hogyan élik át ezeket az egyes szereplők? Ki, mivel próbálja “túlélni”, megoldani a helyzeteket?

**Játék**: Mi van a háttérben?
**Forrás:** -
**Körülmények:** egész csoport együtt játszik, de van egy kiválasztott 4-7 fős csoport
**Eszközök:** -
**Leírás:** A filmből kiválasztunk egy krízis-helyzetet a csoporttal együtt. Majd min. 4-7 fős csoportot a jelenlévők közül. A kiválasztott jelenetből a kulcsszereplőt kiemeljük, s megpróbáljuk végig gondolni, hogy mi minden befolyásolhatta őt, mi irányíthatta a cselekedeteit, mi játszódhatott le a háttérben. Minden gondolatot felírunk egy lapra, s egy-egy csoporttagnak adunk oda, aki beáll a főszereplő mögé, mint háttérgondolat.
Pl: Annie öngyilkossága előtt lehetséges gondolatai:
Szánalmas vagy.
Egyedül vagy, nincs senkid.
Értéktelen most már az életed.
Nem bírom a fájdalmat! ― stb.

A feldolgozás segítséget adhat ahhoz, hogy végiggondoljuk, egy-egy helyzetben mi zajlik le bennünk. Még jobb, ha a környezet befolyását is hozzá tudjuk ehhez kapcsolni, hiszen így még több információhoz jutunk.

Mindenképpen jó, hogyha letisztázzunk már a kezdetkor a krízis, megküzdési stratégia, stb. alapfogalmakat, valamint kitérünk a krízisben lévők gondolkodásmódjára, lelkigondozásának lehetőségeire.

**Igemagyarázathoz, beszélgetéshez használható bibliai igehelyek:**
Zsolt 22 ― Ézs 40,27-31 (a teljes elkeseredés, s Isten válasza erre).

**Segédanyagként használható könyvek:**
Hézser Gábor: Miért? Rendszerszemlélet és lelkigondozói gyakorlat, Kálvin Kiadó, Budapest, 1996.

Dr. Hézser Gábor: A pásztori pszichológia gyakorlati kézikönyve, Kálvin Kiadó, Budapest, 1995.

Virginia Satir: Sokféle arcunk, Háttér Kiadó, Budapest, 1989.

Arató Mihály ― Túry Ferenc: Mindennapi lelki szenvedéseink, Pánikbetegség, kényszerbetegség, fóbiák, evési zavarok, depresszió, Grafit Kiadó, Budapest, 1995.

Vállejo-Nagera, Juan Antonio: Szemtől szembe a depresszióval, Háttér Kiadó, Budapest, 1999.

Dr. Hárdi István: A lélek egészségvédelme, Springer Tudományos Kiadó Kft, Budapest, 1992.